VENDIM
Nr. 541, datë 20.9.2023

PËR MIRATIMIN E MEMORANDUMIT TË BASHKËPUNIMIT NDËRMJET KËSHILLIT TË MINISTRAVE TË REPUBLIKËS SË SHQIPËRISË DHE QEVERISË SË REPUBLIKËS SË KOSOVËS NË FUSHËN E INSPEKTIMEVE

Në mbështetje të nenit 100 të Kushtetutës dhe të nenit 19, të ligjit nr. 43/2016, “Për marrëveshjet ndërkombëtare në Republikën e Shqipërisë”, me propozimin e Kryeministrit, Këshilli i Ministrave

VENDOSI:

Miratimin e memorandumit të bashkëpunimit ndërmjet Këshillit të Ministrave të Republikës së Shqipërisë dhe Qeverisë së Republikës së Kosovës në fushën e inspektimeve, sipas tekstit që i bashkëlidhet këtij vendimi.
Ky vendim hyn në fuqi pas botimit në Fletoren Zyrtare.

ZËVENDËSKRYEMINISTËR 
Belinda Balluku

MEMORANDUM BASHKËPUNIMI
NDËRMJET KËSHILLIT TË MINISTRAVE TË REPUBLIKËS SË SHQIPËRISË
DHE QEVERISË SË REPUBLIKËS SË KOSOVËS NË FUSHËN E INSPEKTIMEVE

Këshilli i Ministrave i Republikës së Shqipërisë dhe Qeveria e Republikës së Kosovës, bashkërisht referuar si “Palët”,
me synim të vendosjes së bashkëpunimit ndërinstitucional dhe rritjes së bashkëpunimi për konsolidimin dhe harmonizimin e kualitetit të punës së sektorit të inspektimeve në dy vendet;
të vetëdijshëm që përmirësimi i kualitetit të inspektimeve, duke u bazuar në modelin e inspektimeve të bazuara në rrezik në të dyja vendet do të kontribuojë në përmirësimin e nivelit të ligjshmërisë dhe mbrojtjen e interesit publik, duke përfshirë shëndetin publik, sigurinë publike dhe mjedisin,
Palët bien dakord si më poshtë.

Neni 1
Qëllimet

1. Palët marrin përsipër të rrisin bashkëpunimin në fushën e inspektimeve shtetërore, në kushte të favorshme dhe të barabarta dhe në frymën e marrëdhënieve vëllazërore.
2. Ky bashkëpunim synon nxitjen e shkëmbimit të informacionit, përvojave dhe teknologjisë me qëllim të aplikimit të metodologjisë së inspektimeve të bazuara në rrezik, zbatueshmërisë në praktikë, rritjes së cilësisë së inspektimeve në frymën e ligjeve respektive dhe proceset e reformës dhe të konsolidimit të inspektimeve shtetërore në të dyja vendet.
3. Objektivat specifikë të këtij Memorandumi janë:
3.1 Shkëmbimi i materialeve të shkruara;
3.2 Shkëmbimi i ekspertizës dhe i përvojave;
3.3 Shkëmbimi i teknologjisë dhe i njohurive të lidhura me të.
4. Me synim të rritjes së bashkëpunimit, palët mund të ndërmarrin edhe veprime të tjera nga ato të specifikuara në këtë marrëveshje, me miratim paraprak dypalësh.





Neni 2
Aktivitetet

Palët, duke synuar arritjen e qëllimeve të këtij memorandumi, do të angazhohen për bashkëpunim ,si më poshtë:
2.1 Programi i shkëmbimit të materialeve
Palët do të angazhohen për shkëmbimet e rregullta, si më poshtë:
1. Kuadrin ligjor/nënligjor të fushës së inspektimeve dhe i fushave të tjera relevante;
2. Udhëzuesit për inspektorët dhe subjektet e inspektimit të bëra në metodën e inspektimeve të bazuara në rrezik;
3. Metodologjinë e vlerësimit të riskut dhe listat e kontrollit;
4. Materialet promovuese të punës së inspektimeve;
5. Materialet e trajnimit dhe të licencimit të inspektorëve;
6. Raportet vjetore dhe raportet e tjera publike;
7. Standardet specifike dhe praktikat më të mira;
8. Procedurat e punës dhe të ankimimit/apelimit; dhe
9. Materialet e tjera sipas pajtimit dypalësh.
2.2 Programi i shkëmbimit të përvojave dhe ekspertizës
Palët do të mundësojnë dhe do të financojnë shkëmbimin e ekspertizës, si më poshtë:
1. Shkëmbimin e ekspertizës sipas nevojës për proceset reformuese dhe të rritjes së ligjshmërisë e të kualitetit të inspektimeve;
2. Ofrimin e trajnuesve për trajnimin e inspektorëve për rritjen e kualitetit të punës sipas metodës së inspektimeve të bazuara në rrezik dhe rritjen e ligjshmërisë;
3. Organizimin e konferencave dhe punëtorive të përbashkëta me efekt të rritjes së shkëmbimeve kualitative të përvojave dhe të arriturave;
4. Organizimin e rregullt të vizitave studimore për Palët dhe inspektoratet e veçanta;
5. Mundësimin e shkëmbimit dhe vendosjes së inspektorëve, dhe stafit administrativ te palët me efekt aftësimi, si dhe mundësimi i pjesëmarrjes monitoruese në inspektime individuale bashkë me ekipet e palëve;
6. Shkëmbimin e praktikave, procedurave dhe proceseve të rekrutimit; dhe
7. Shkëmbimin e strategjive dhe të praktikave për evitimin e ndikimit politik në fushën e inspektimeve.
2.3 Programi i shkëmbimeve në fushën e teknologjisë
Palët do të mundësojnë shkëmbimin e njohurive dhe të teknologjisë në fushën e teknologjisë informative, si më poshtë:
1. Këshilli i Ministrave i Republikës së Shqipërisë i dhuron Qeverisë së Kosovës portalin digjital e-Inspektimi. Këshilli i Ministrave i Republikës së Shqipërisë nuk merr përsipër asnjë konfigurim, instalim apo ndryshim të lidhur me Kodin në Burim apo sistemin dhe nuk mban asnjë përgjegjësi nëse nga pala tjetër apo palë e tretë vlerësohet se Kodi në Burim është i paimplementueshëm.
2. Shkëmbimi i platformave digjitale dhe i përditësimit të tyre, përfshirë kodin burimor dhe udhëzuesit e materialet tjera.
3. Shkëmbimin e specifikimeve teknike të platformave digjitale të menaxhimit të inspektimeve.
4. Shkëmbimi i ekspertizës dhe mbështetjes teknike për përpilimin e specifikimeve teknike, përmirësimin dhe monitorimin e efikasitetit dhe të përputhshmërisë ligjore të platformave digjitale.
5. Hartimi i kornizave të përbashkëta të ndërveprimit, në lidhje me shkëmbimin e informacionit midis sistemeve të menaxhimit të informacionit,  në lidhje me njohjen e ndërsjellë të licencave dhe standardeve në fushën e inspektimeve.
2.4 Projektet e përbashkëta dhe lehtësimet e ndërsjella 
Palët do të angazhohen në bashkëpunim, për:
1. Përgatitjen e projekteve të përbashkëta për mbështetje nga qeveritë respektive dhe donatorët, me qëllim të rritjes së kualitetit të sektorit të inspektimeve në vendet respektive; dhe
2. Identifikimin dhe argumentimin për njohjen e ndërsjellë të licencave dhe të standardeve në fushën e inspektimeve.
2.5 Takimet dhe Korrespodenca
1. Me synim të arritjes së objektivave të përcaktuar në këtë memorandum bashkëpunimi, palët do të takohen të paktën një herë në vit në takime të rregullta. Mund të ketë edhe takime të tjera ad hoc, kur një gjë e tillë është e nevojshme. Për takimet e rregullta, do të përgatitet dhe do të dakordësohet:
1.1 Agjenda e takimit që përmban të gjitha temat që do të diskutohen.
1.2 Procesverbali i takimit paraprak, ku do të specifikohen edhe detyrat e palëve deri në takimin e radhës.
2. Palët angazhohen që të përgjigjen brenda një kohe të arsyeshme në kërkesat dhe në propozimet e palës tjetër. Palët do të angazhohen që në mënyrë profesionale dhe korrekte të kryejnë obligimet që dalin brenda kornizave të kësaj marrëveshjeje.

Neni 3
Zbatimi dhe dispozitat kalimtare

1. Asgjë në këtë memorandum bashkëpunimi nuk synon të ndërhyjë, ndryshojë apo ndikojë aspektet ligjore dhe rregullative të palëve.
2. Informacioni i përfituar nga bashkëpunimi reciprok nuk do të ndahet me palë të treta pa miratimin me shkrim të palës, nga e cila buron informacioni.
3. Kur planifikohen veprime konkrete me të drejta dhe detyrime të palëve, palët mund të nënshkruajnë marrëveshje teknike për mirëpërcaktimin e përgjegjësive të palëve, gjithnjë duke u bazuar në këtë memorandum bashkëpunimi.
4. Ngarkohen Inspektorati Qendror i Republikës së Shqipërisë dhe Zyra e Inspektorit të Përgjithshëm të Republikës së Kosovës për zbatimin e këtij memorandumi.
5. Ngarkohet Agjencia Kombëtare e Shoqërisë së Informacionit për të bërë dorëzimin e Kodit
në Burim në emër të Këshillit të Ministrave të Republikës së Shqipërisë. Procedurat e përshtatjes, mirëmbajtjes apo çdo procedurë tjetër në vijim merren përsipër nga Qeveria e Kosovës.

Neni 4
Dispozita të fundit

1. Ky memorandum bashkëpunimi hyn në fuqi ditën e njoftimit të fundit nga palët për përfundimin e procedurave të brendshme të miratimit të tij. Ky memorandum është pa afat të kufizuar kohor.
2. Dhurimi i portalit sipas pikës 2.3, të nenit 2, të këtij memorandumi do të kryhet brenda tre muajve nga dita e hyrjes në fuqi të këtij memorandumi.
3. Çdo mosmarrëveshje në interpretimin dhe zbatimin e dispozitave të këtij memorandumi zgjidhet ndërmjet palëve me mirëkuptim ose nëpërmjet kanaleve diplomatike.
4. Palët mund ta ndryshojnë këtë memorandum në marrëveshje me shkrim mes tyre.
Ky memorandum bashkëpunimi mund të ndërpritet me pëlqim dypalësh ose nga njëra palë, me njoftim me shkrim të palës tjetër, tre muaj përpara. 
Ky memorandum bashkëpunimi nënshkruhet në Tiranë, më 5.7.2023, në 2 (dy) origjinale, secila në gjuhën shqipe.

PËR KËSHILLIN E MINISTRAVE TË REPUBLIKËS 
SË SHQIPËRISË
KRYEMINISTËR
Edi Rama

PËR QEVERINË E REPUBLIKËS SE KOSOVËS
KRYEMINISTËR
Albin Kurti

